
                                 אגודת התעופה הכללית בישראל
Israeli Association of General Aviation

דו"ח יו"ר ערב פסח 2009
זה עתה סיימתי לקרוא את הכתבה האחרונה, ושמא נאמר, הסיפור הקצר האחרון, מבית היוצר של "סופר האגודה" יזהר נוי. פשוט ללקק את האצבעות! תענוג, כמעט כמו להיות במקום ולחוות את האירוע יחד עם המשתתפים האחרים בתחרות הנווט.
מה אני אגיד לכם, היה באמת נחת. קודם כל כולם הגיעו בזמן, תודרכו בזמן, המריאו בזמן ולא פחות חשוב חזרו בזמן ובשלום.

כולם טסו פחות או יותר, מי פחות ומי יותר, בנתיב ואף אחד לא חצה את הגבול למדינה אחרת. (למרות שאחד ניסה וכמעט הצליח...)

הנווט הבא מתוכנן ב- 16 במאי שבת. אם נצליח נקדים אותו ל-15 בחודש, יום שישי על מנת לאפשר לחובבי הנווט חובשי הכיפה להשתתף.התחרות תצא משדה תימן לסיבוב נחמד בנגב.
 כ ו ל ם מוזמנים.

לאחרונה התבשרנו כי הצעתנו לארח את הכנס העולמי הדו שנתי של ה- IAOPA התקבלה. 
ב-19.3 הכריז נשיא  IAOPA,  מר קרייג פאולר , כי תל אביב נבחרה לארח את הכנס של הארגון הגדול והחשוב ביותר בעולם התעופה הכללית ביוני 2010.ההודעה התפרסמה בפרסום החודשי של הארגון וניתן לראותה באתר שלנו.במסגרת הכנס יגיעו לארץ עשרות רבות של אנשי תעופה כללית מכל רחבי העולם וידונו בנושאים המטרידים את התעשיה. מעבר להרצאות ולדיונים יערכו מפגשים, טיולים ופגישות עבודה עם בכירי התעופה האזרחית בארץ.

אנחנו מתכוונים לנצל את האירוע למרוץ לקידום מעמדה של התעופה הכללית בתוך מרקם התעופה האזרחית בישראל.

ארגון הכנס מופקד בידי נתן שרון מהוועד והוא יזקק למתנדבים רבים מקרב החברים לצורך ביצועו ברמה הטובה ביותר.

אל תרוצו להרשם כבר, יש עוד זמן. זה רק ב- 2010!

מה עוד יקרה לנו השנה? קיבלנו הזמנה מחברנו ארדגן מנקשה מטורקיה להצטרף למטס משותף לאודסה!

ישר כתבתי לו שאנחנו בפנים! מדובר במטס מהארץ לטורקיה משם לבולגריה ולאורך הים השחור לאודסה. תאריך משוער – שבוע שני של אוגוסט 2009. מדליק, לא?
המטס פתוח לכל חברי האגודה, כמות המטוסים מוגבלת, אז מי שמעוניין מוזמן להרשם במשרד. פרטים נוספים יגיעו בהמשך.

מעבר לזה מתוכנן לנו כנס בטיחות רציני בחודש יוני והפעם בנושא דלק – מה זה, איך זה עובד, איך בודקים את זה, איך מנהלים את זה ואיך דואגים שכל עוד אנחנו באווירון יהיה מספיק מהחומר הזה במיכלים.

החברים מוזמנים לקרוא את דו"ח החקירה של הפוש פול שפורסם באתר לאחרונה.אשמח לשמוע מהאנשים מה דעתם, אם בפורום שלנו ואם במסר אישי לדוא"ל שלי.

מה היה לנו לאחרונה –
היה לנו סיור מקסים בעקבות ראשית התעופה בעמק יזרעאל. המדריך, אבי,  היה מרתק והדו שיח שפיתח עם כמה מחברנו הוותיקים הוסיף לענין.

אני כבר ממליץ לכם להרשם לטיול הבא עם אותו המדריך שרותי כבר עובדת על ארגונו.
השבוע נפגשנו בלול, סליחה , בהנגר הישן של כים ניר במזרח שדה הרצליה להרמת כוסית לחג. במסגרת זאת הכרזנו על חילופי גברי בהנהלת טייסת 10.נפרדנו מאשר נחמיאס שפרש מנהול הטייסת לאחר שנים ארוכות של פעילות מהן כ- 5 שנים כמנהל הטייסת.

אשר העביר את שרביט המנצח ליהודה ביין שקיבל על עצמו את התפקיד ונרתם למשימה להצעיד את הטייסת קדימה , לשמור על הקיים ולפתח תחומי פעילות נוספים.

תודה ענקית לאשר, איחולי הצלחה ליהודה.

בהמשך סיפר לנו נאור , מוותיקי האגודה, על מעלליו כפרח טיס  בראשית ימיה של המדינה. היה ממש מעניין לשמוע ממנו איך התנהל קורס הטיס באיטליה בו הוא השתתף. הצטערתי לשמוע כי בסופו של דבר לא יצא ממנו טיס וחבל. טוב מהנדס זה גם טוב !

ומה בחזית המשפטית –
כידוע הגשנו, יחד עם כמה חברות תעופה בג"צ לאזרוח הפעלת שדות התעופה בחיפה וש"ד כך שיפעלו כל ימות השבוע לרבות בשבתות וחגים.המשיבים – שר התחבורה, שר הבטחון, ר.ש.ת ור.ת.א לא השיבו לגופן של הטענות שהעלנו והן קבלו ארכה לעשות כן עד סוף אפריל. עד היום כנראה לא נעשה דבר למרות שהוכרז כי מוקמת ועדה בין משרדית למציאת פתרון ציוני  הולם לבעיה.

כמו שהדברים נראים עכשיו כנראה שלמשיבים לא יהיה הרבה מה להגיד במועד שנקבע. במקרה כזה אנחנו נדרוש לקבוע דיון ולהכריע בעתירה. בינתיים, געו בעץ, אנחנו טסים בסופי שבוע וחגים ומועדים ובימות השבוע בשדות הנ"ל ללא בעיות מיוחדות.

שימשך כך.

בסוף התעופה האזרחית תנוהל על ידי הרשויות האזרחיות כמקובל במתוקנות שבמדינות העולם. 

אנו מתקדמים בסוגיית קבלת האשור לנחיתה במנחתים שונים ברחבי הארץ. ביצענו מטס חמוד ממש לקציעות בתחילת מרץ. הגנו לשם מעל 20 מטוסים, נחתנו בשדה הרחב והשומם הזה. במקום חיכתה לנו מסעדה זמנית בסוכת צל נחמדה. ישבנו, דיברנו, שתינו, צחקנו, לעסנו פיצות, סלטים וכאלו וראינו תחרות נחיתות דיוק. כמובן שקטלנו את כל המתחרים – מהכיסא שלנו  בסככה – והיה לנו מה להגיד על הנחיתות של כולם.בצהריים חזרנו הביתה רגועים אך מבסוטים! מה רע?

תמיר רון כבר עובד על המטס הבא. פרטים בהמשך.
אז שיהיה לכולכם ולמשפחותיכם חג שמח ,הרבה כייף  וטיסות מעניינות.

